b'\n_START_ARTICLE_\nArboretum Debeli rti\xc4\x8d\n_START_SECTION_\nStruktura parka\n_START_PARAGRAPH_\nJugovzhodni del parka sestavlja razred\xc4\x8den avthohtoni gozd puhastega hrasta in bresta, prepreden s stezami in potmi. V osrednjem delu poleg rezidenc letovi\xc5\xa1\xc4\x8da najdemo urejene gredice lon\xc4\x8dnic in okrasnih grmovnic predvsem neevropskega porekla. Proti zahodu park ob robu debelorti\xc5\xa1kega klifa prehaja v gozdi\xc4\x8dek vednozelenih sredozmeskih cipres (Cupressus sempervirens) ter alpskega bora (Pinus halepensis) in pinije (Pinus pinea). Robove vzhodnega dela kompleksa tvori gosta \xc5\xbeiva meja sredozemskih cipres, ki na ju\xc5\xbeni strani preide v obojestranski drevored tudi ve\xc4\x8d kot 15-metrskih dreves. Na travniku za drevoredom lahko poleg glicinije (Wisteria sinensis), jasminove troblje, pasijonke, forzicije in avstralske akacije, ob\xc4\x8dudujemo tudi drevesa himalajskega bora z zna\xc4\x8dilnimi dolgimi iglicami in velikimi stor\xc5\xbei._NEWLINE_Na nekaterih mestih v parku lahko naklju\xc4\x8dno najdemo pripadnike zimzelenega hrasta \xe2\x80\x93 \xc4\x8drnike (Quercus ilex), ki je avtohtona slovenska vrsta, a \xc5\xbeal spada med ogro\xc5\xbeene vrste. V ustreznih sezonah je mo\xc4\x8d zaslediti in celo poskusiti u\xc5\xbeitne plodove japonske ne\xc5\xa1plje, kivija (Actinidia chinensis), granatnih jabolk (Punica granatum), kakija (Dyospirus kaki), murve (Morus nigra) in ve\xc4\x8d sort razli\xc4\x8dnih smokev (Ficus Carica)._NEWLINE_Sicer v parku prevladujejo iglavci: sredozemska cipresa, pinija in cedra (Cedrus sp.). Med grmovnicami je najve\xc4\x8d oleandrov (Nerium oleander), lovora in lepljivke, med manj\xc5\xa1imi grmi\xc4\x8dki pa prevladujejo ro\xc5\xbemarin, sivka, mirta in jagodi\xc4\x8dnice.\n_START_SECTION_\nSredozemski zeli\xc5\xa1\xc4\x8dni vrt\n_START_PARAGRAPH_\nV osrednjem delu v bli\xc5\xbeini letovi\xc5\xa1kega kongresnega centra, naletimo na urejen zeli\xc5\xa1\xc4\x8dni vrt, kjer najdemo zeli\xc5\xa1\xc4\x8da in di\xc5\xa1avnice s spremljajo\xc4\x8dimi imenskimi tablicami. Oskrbovalci vrta pri izboru vrst posku\xc5\xa1ajo ohranjati usmerjenost v vzgojo tipi\xc4\x8dno sredozemskih zeli\xc5\xa1\xc4\x8d.\n_START_SECTION_\nObiskovalci parka\n_START_PARAGRAPH_\nPoleg obiskovalcev letovi\xc5\xa1\xc4\x8da, sredozemski park redno obiskujejo skupine osnovno\xc5\xa1olcev, srednje\xc5\xa1olcev in \xc5\xa1tudentov v okviru razli\xc4\x8dnih taborov in \xc5\xa1ol v naravi._NEWLINE_Park predstavlja najve\xc4\x8djo urejeno zbirko sredozemskih rastlinskih vrst na Slovenski obali. Poleg turisti\xc4\x8dnega potenciala ima lokacija veliko didakti\xc4\x8dno vrednost za izobra\xc5\xbeevanje mladih in ozave\xc5\xa1\xc4\x8danje o ohranjanju kulturne in naravne dedi\xc5\xa1\xc4\x8dine Slovenske Istre.'